Aletta Jacobs

**Aletta Henriëtte Jacobs** (1854–1929) var en jødisk-nederlandsk lege og aktivist for kvinnelig stemmerett. Hun ble født i den lille landsbyen Sappemeer i Nederland, og hun oppnådde mange resultater innenfor ulike områder, blant annet under kvinners stemmerett, medisin og støtte til de lavere klassene. Ut over alle resultatene hun oppnådde i sitt liv, var hun også den første kvinnen som offisielt ble tatt opp på et nederlandsk universitet, og hun var den første kvinnelige legen i Nederland.

## Oppvekst og utdannelse
Jacobs ble født 9. februar 1854. Hennes foreldre var Abraham Jacobs og Anna de Jongh, og Aletta var det åttende av i alt tolv barn. Hennes far var en jødisk landlege, hvor hun utviklet sin interesse i å følge det medisinske faget. Som barn var hun med på mange legebesøk sammen med faren, og hun så all den hjelpen han ga sine pasienter, noe som motiverte henne til å bli lege.

Selv om hun drømte om å bli lege som sin far, var det en vanskelig kamp å få adgang til utdannelse for kvinner i Nederland på 1800-tallet. Jacobs gikk ut av folkeskolen i 1867, men på det tidspunktet var det ingen jenter i Sappemeer som fikk lov til å gå på gymnasiet. Likevel studerte Jacobs, og i 1870 besto hun kjemikerassistenteksamen. På denne måten oppnådde hun anerkjennelse og det resulterte i at undervisningsminister Johan Rudolph Thorbecke tillot henne å bli opptatt på Rijksuniversiteit Groningen. Den 8. mars 1879 avsluttet Jacobs sin universitetsutdannelse og ble den første kvinnelige legen i Nederland.

## Livet etter universitetet
Etter eksamen flyttet Jacobs til Hura. Der traff hun mange feminister, samt prevensjons- og stemmerettsaktivister. I London ble hun i høy grad påvirket av nye ideer; en av dem var behovet for å gi kvinner adgang til prevensjon for å unngå uønsket graviditet. Etter London flyttet hun til Amsterdam, hvor hun startet sin egen legepraksis for de lavere klassene som ikke hadde råd til å oppsøke andre leger. Mange kvinner begynte også å spørre henne om prevensjonsmidler. Hun begynte å tenke på løsninger på dette problemet og hjalp Wilhelm Mensinga med å forbedre pessaret og gjøre det anvendelig. De fleste mennesker tilskriver dog Mensinga alene oppfinnelsen av pessaret. Selv om det var Mensinga som konstruerte det originale pessaret, kontaktet Jacobs ham og bidro med mange vesentlige forbedringer og endringer til designet av pessaret for å perfeksjonere det.

## Kvinners stemmerett, fredsarbeid og død

Etter å ha deltatt i International Council of Womens møte i London i 1899 bestemte Jacobs seg for å forlate sin medisinske praksis og jobbe for kampen for kvinners stemmerett. I 1915, etter første verdenskrigs utbrudd, avholdt Jacobs en internasjonal kongress for kvinner i Haag. Under hele krigen fortsatte hun å slåss hardt for kvinners stemmerett, og helt til sin død talte hun stadig på ulike konferanser. Hennes eget land, Nederland, ga kvinner stemmerett 9. august 1919. Hun døde i Baarn 10. august 1929.

## Ettermæle
Jacobs er med i den nederlandske historiens kanon som ble utarbeidet av et utvalg under ledelse av Frits van Oostrom. Kanonen ble levert til minister for undervisning, kultur og vitenskap i 2006. Kanonen består av femti artikler og har som formål å gi en kronologisk oversikt over nederlandsk historie, til bruk for undervisning i grunnskolen og de første to år av videregående i Nederland. En revidert utgave som fortsatt inkluderer Jacobs som et av emnene, ble levert til den nederlandske regjeringen i oktober 2007.

Jacobs personlige arkiv ble donert til «Atria Institutt for likestilling mellom menn og kvinners historie», et offentlig bibliotek og forsknings-institutt i Amsterdam.

## Litteratur
* *[https://books.google.com/books?id=8X_Ed9pZnMMC Memories: My Life as an International Leader in Health, Suffrage, and Peace]*.

## Referanser


## Eksterne henvisninger
* 
* Alettajacobs.org Biography
* Aletta Jacobs on Sunshine women 
* Aletta Jacobs' ''Memoirs'' summarized 
* Short historical film showing Aletta Jacobs in Berlin in 1915, on her peace mission with Jane Addams and Alice Hamilton.